…………………………

………………………… г.

|  |  |
| --- | --- |
| **ДО****МИНИСТЪРА НА** **ЗЕМЕДЕЛИЕТО И ХРАНИТЕ****Г-Н КИРИЛ ВЪТЕВ** | **ОДОБРИЛ,****МИНИСТЪР:****КИРИЛ ВЪТЕВ** |

**ДОКЛАД**

от Таня Георгиева – заместник-министър на земеделието и храните

**Относно:** Проект на Наредба за допълнение на Наредба № 6 от 2023 г. за условията и реда за прилагане на интервенцията „Плащания за земеделски земи в зони от Натура 2000”, включена в Стратегическия план за развитие на земеделието и селските райони на Република България за периода 2023 – 2027 г.

**УВАЖАЕМИ ГОСПОДИН МИНИСТЪР,**

На основание чл. 67 във връзка с чл. 70, ал. 2 от Закона за подпомагане на земеделските производители, внасям за одобряване проект на Наредба за допълнение на Наредба № 6 от 2023 г. за условията и реда за прилагане на интервенцията „Плащания за земеделски земи в зони от Натура 2000”, включена в Стратегическия план за развитие на земеделието и селските райони на Република България за периода 2023 – 2027 г. С проекта на наредба се предвиждат изменения и допълнения в Наредба № 10 от 2023 г. за условията и реда за прилагане на интервенциите в областта на околната среда и климата и хуманно отношение към животните, включени в Стратегическия план за развитието на земеделието и селските райони за периода 2023 – 2027 г. (Обн., ДВ, бр. 56 от 2023 г.), наричана по-нататък „Наредба № 10 от 2023 г.“.

**Причини, които налагат приемането на акта**

В Европейския съюз (ЕС) през 2021 г. приключи реформата на Общата селскостопанска политика (ОСП), насочена към по-устойчиво селско стопанство, подпомагане на доходите на земеделските производители и жизнеспособността на тяхната дейност, намаляване на бюрокрацията и укрепване на европейските селски райони. В новата ОСП е заложено Съюзът да определи основните параметри на политиката въз основа на договорените цели и целеви показатели, например в областта на околната среда, изменението на климата и за устойчиво развитие. Въз основа на това всяка държава членка изготвя „Стратегически план за ОСП“, с който се осигурява максимален принос към целите на ЕС, като се отчитат по-добре местните условия и нужди спрямо тези цели и показатели. Държавите членки имат по-голяма субсидиарност при изготвянето на рамката за съответствие и контрол, прилагана спрямо бенефициентите, включително проверките и санкциите. Съгласно чл. 9, параграф 3 от Регламент (ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 (OВ, L 435 от 6 декември 2021 г.), държавите членки трябва да определят правната рамка, уреждаща предоставянето на подпомагане от Съюза на земеделските стопани и другите бенефициери в съответствие със стратегическите планове по ОСП, одобрени от Комисията и с принципите и изискванията, установени в същия регламент и в Регламент (ЕС) 2021/2116 на Европейския парламент и на Съвета от 2 декември 2021 г. относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013 (ОВ, L 435/187 от 6 декември 2021 г.). Това наложи издаването на нови нормативни актове за прилагане на одобрения от Европейската комисия Стратегически план за развитието на земеделието и селските райони на Република България за периода 2023 – 2027 г., наричан по-нататък „Стратегическия план“. В съответствие със законовата делегация, включена в Закона за изменение и допълнение на Закона за подпомагане на земеделските производители, обнародван в бр. 102 на „Държавен вестник“ от 23.12.2022 г., са издадени Наредба № 6 от 2023 г. за условията и реда за прилагане на интервенцията „Плащания за земеделски земи в зони от Натура 2000”, включена в Стратегическия план за развитие на земеделието и селските райони на Република България за периода 2023 – 2027 г. (oбн., ДВ, бр. 48 от 2023 г.) (Наредба № 6 от 2023 г.) и Наредба № 10 от 2023 г. Горепосочените актове регламентират получаването на подпомагане по линия на част от интервенциите в областта на околната среда и климата във връзка с прилагането на Стратегическия план.

Наредба № 6 от 2023 г. урежда подкрепата, която се отпуска годишно за хектар земеделска площ, за да компенсира земеделските стопани за допълнителните разходи и пропуснатите доходи, произтичащи от неблагоприятните условия във въпросните райони, свързани с изпълнението на Директива 92/43/ЕИО на Съвета от 21 май 1992 година за опазване на естествените местообитания и на дивата флора и фауна (OB L, 206 от 22 юли 1992 г.) (Директива 92/43/ЕИО) и Директива 2009/147/ЕО на Европейския парламент и на Съвета от 30 ноември 2009 година относно опазването на дивите птици (OB L 20 от 26 януари 2010 г.) (Директива 2009/147/ЕО), транспонирани със Закона за биологичното разнообразие. С предложеното изменение в обхвата на подпомагане по интервенцията се включват пет защитени зони по Директива 92/43/ЕИО, одобрени със заповеди на министъра на околната среда и водите и обнародвани в „Държавен вестник“. По такъв начин ще се предостави възможност на по - голям кръг от земеделски стопани да могат да заявят подпомагане по тази интервенция.

Издадените нормативни актове за прилагане на одобрения Стратегически план следва точно и пълно да отразяват заложените в него изисквания и показатели. С оглед постигане на пълно съответствие със съдържанието и целите на Стратегическия план е необходимо да бъдат прецизирани някои текстове на Наредба № 10 от 2023 г. В тази връзка в преходните и заключителните разпоредби на проекта на наредба е предвидено изменение на Наредба № 10 от 2023 г. В това изменение с оглед на по – голяма яснота при разглеждане на заявления за подпомагане се уточнява момента, към който се осъществява контрол от страна на Държавен фонд „Земеделие“ на заявените обстоятелства, в това число и по отношение на подадените заявления за подпомагане, които в първата година са и заявления за плащане.

**Цели**

Предложените текстове на проекта на Наредба за допълнение на Наредба № 6 от 2023 г. са насочени към постигане на следните цели:

Осигуряване на възможност за подпомагане за постоянни доходи от земеделие и устойчивост на селскостопанския сектор в целия Съюз;

Намаляване на загубата на биологично разнообразие и опазване на местообитанията;

Прецизиране на изисквания за прилагане на част от интервенциите в областта на околната среда и климата;

Прецизиране на правилата за предоставяне на компенсаторни плащания на земеделски стопани във връзка с част от интервенциите в областта на околната среда в съответствие с чл. 70 от Регламент (ЕС) 2021/2115;

Възможност за компенсиране на бенефициенти в така допълнените защитени зони по Директива 92/43/ЕИО в съответствие чл. 72 от Регламент (ЕС) 2021/2115.

**Финансови и други средства, необходими за прилагането на новата уредба**

За приемането на Наредба за допълнение на Наредба № 6 от 2023 г. за условията и реда за прилагане на интервенцията „Плащания за земеделски земи в зони от Натура 2000”, включена в Стратегическия план за развитие на земеделието и селските райони на Република България за периода 2023 – 2027 г. не се предвижда разходването на допълнителни средства от бюджета на Министерството на земеделието и храните и на Държавен фонд „Земеделие“, както и допълнителна финансова тежест за кандидатите и бенефициентите на подпомагане по отношение на интервенциите, които ще бъдат финансирани от бюджета на Европейския земеделски фонд за развитие на селските райони.

Финансовите средства ще бъдат предвидени в сметката за средствата от Европейския съюз на Държавен фонд „Земеделие“ в съответствие с чл. 48, ал. 6 от ЗПЗП.

**Очаквани резултати от прилагането на акта**

С проекта на Наредба за допълнение на Наредба № 6 от 2023 г. се очаква да се:

- осигури по-пълно и успешно прилагане на Стратегическия план и съотносимата разпоредба на чл. 70 и 72 от Регламент (ЕС) 2021/2115;

- управление на предвидения за страната ресурс за финансиране на относимите интервенции в областта на околната среда и климата;

- подобри процесът по предоставяне на финансово подпомагане в областта на интервенциите на околната среда и климата, включени в Стратегическия план.

**Анализ за съответствие с правото на Европейския съюз**

Съгласно чл. 69 от Регламент (ЕС) 2021/2115 интервенцията „Плащания за земеделски земи в зони от Натура 2000” е интервенция от областта на развитието на селските райони, включена в Стратегическия план, както и интервенциите посочени в чл. 3, ал. 1 от Наредба № 10 от 2023 г.

Ще се осигури възможност на по – голям кръг земеделски стопани да могат да получат подпомагане, което да спомогне за преодоляване на специфичните неблагоприятни аспекти в съответните райони, произтичащи от прилагането на Директива 92/43/ЕИО.

Ще се осигури възможност и за земеделските стопани, заявили подпомагане по част от интервенциите в областта на околната среда, да могат да получат подпомагане, което да спомогне за постигане на заложените относими цели и индикатори в Стратегическия план.

Не е изготвена таблица на съответствието с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз, тъй като с проекта на наредба не се транспонира директива.

**Информация за проведените обществени консултации**

Във връзка с чл. 26, ал. 2 от Закона за нормативни актове е извършена предварителна обществена консултация по проекта по електронен път.

На основание чл. 26, ал. 3 и 4 от Закона за нормативните актове проектът на наредба и проектът на доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за отразяване на постъпилите предложения и становища, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 67 във връзка с чл. 70, ал. 2 от Закона за подпомагане на земеделските производители, предлагам да издадете предложения проект на Наредба за допълнение на Наредба № 6 от 2023 г. за условията и реда за прилагане на интервенцията „Плащания за земеделски земи в зони от Натура 2000“, включена в Стратегическия план за развитие на земеделието и селските райони на Република България за периода 2023 – 2027 г.

|  |  |
| --- | --- |
| **Приложение:** | 1. Проект на Наредба за допълнение на Наредба № 6 от 2023 г. за условията и реда за прилагане на интервенцията „Плащания за земеделски земи в зони от Натура 2000“, включена в Стратегическия план за развитие на земеделието и селските райони на Република България за периода 2023 – 2027 г.;
2. Справка за отразяване на постъпилите становища;
3. Постъпили становища;
4. Справка за отразяване на постъпилите предложения и становища от обществената консултация, заедно с обосновка за неприетите предложения;
5. Предложения и становища, постъпили от обществената консултация.
 |

**ТАНЯ ГЕОРГИЕВА**

*Заместник-министър*